SA leer ‘binnekort’ om entstowwe te vervaardigSuid-Afrika sal glo binnekort ’n tegnologie-oordragshub vir Covid-19-entstowwe ryker wees. (Argieffoto: Elmond Jiyane/GCIS) Pres. Cyril Ramaphosa het Maandag aangekondig dat Suid-Afrika binnekort ’n tegnologie-oordragshub vir Covid-19-entstowwe ryker sal wees, om kennis oor die vervaardiging van dié entstowwe op te skerp. Dié aankondiging kom te midde van ’n derde Covid-19-golf met ’n skerp toename in positiewe Covid-19-gevalle oor die hele land. Die Wêreldgesondheidsorganisasie (WGO) het soortgelyke sentrums (hubs) in ander lande op die been gebring wat opleiding rakende die vervaardiging van griepinentings aan plaaslike vervaardigers bied om hulle te bemagtig om self entstowwe te maak. Tydens ’n onlangse besoek aan Suid-Afrika het pres. Emmanuel Macron van Frankryk aangedui dat hy vir vinniger oordrag van gesondheidstegnologie in armer lande druk sodat hulle hul eie Covid-19-entstowwe kan vervaardig. Volgens die WGO se statistieke is slegs 1% van Afrika se bevolking ten volle teen Covid-19 ingeënt. Sowat 35% van Covid-19-gevalle in Afrika is in Suid-Afrika aangeteken – die hoogste van al die Afrika-lande. Suid-Afrika se positiwiteitskoers staan tans op 23,7% en 13 155 nuwe gevalle is deur die Nasionale Instituut vir Oordraagbare Siektes (Nios) bevestig. Daar was teen Sondagaand 117 114 aktiewe gevalle in die land. “Die vinnige toename in nuwe gevalle is buitengewoon skerp,” sê Ramaphosa. Boonop is die meerderheid van Suid-Afrika se bevolking nog nie teen die virus ingeënt nie. Suid-Afrika en Indië het vroeër reeds versoek dat die intellektuele eiendomsreg van entstowwe tydelik laat vaar word om vervaardiging te bespoedig. Maroela Media het verlede maand berig dat dié kwytskelding volgens Ramaphosa broodnodig is om op ’n “noodgeval” te reageer en nie net aan die hoogste bieërs beskikbaar gestel moet word nie. “Dit is ’n ongekende situasie. Dit vereis dat alle intellektuele eiendom, kennis, tegnologie en data met betrekking tot Covid-19-gesondheidsbehandeling tot almal se beskikking moet wees,” het Ramaphosa vroeër gesê. Ramaphosa, Macron en Tedros Adhanom Ghebreyesus, uitvoerende hoof van die Wêreldgesondheidsorganisasie (WGO), sal Maandagaand meer inligting hieroor bekendmaak.